Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 4 Pv 688/13/1103	Bratislava III, 3.2.2014
EEČ : 2-10-91-2014

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava III
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbanie povinnej výživy podľa § 207 odsek 1, odsek 3 písmeno c) Trestného zákona, ktorého sa dopustil na tom skutkovom základe, že si v mesiaci október 2012, máj 2013 a jún 2013 v mieste svojho bydliska a všade tam, kde sa zdržiaval, hoci mu z ustanovenia § 62 a nasl. zákona č. 36/2005 Z. z. o rodine v znení neskorších právnych predpisov vyplýva povinnosť prispievať na výživu svojho syna mal. K. T. nar. 12. 01. 2005, ktorá výška vyživovacej povinnosti mu bola určená naposledy rozsudkom Okresného súdu XXXXX III vydaným pod spisovou značkou 38P 40/2011-16 dňa 28. 04. 2011, právoplatným a vykonateľným dňa 17. 06. 2011, ktorým bol zaviazaný prispievať na výživu svojho syna XXXXX, XXXXX sumou 300 € mesačne vždy do 15.teho dňa v mesiaci vopred k rukám matky XXXXX, XXXXX, trvale bytom XXXXX, XXXXX si túto svoju povinnosť nesplnil, čím mu takto, nakoľko v mesiaci október 2012 si vyživovaciu povinnosť nesplnil vôbec, v mesiaci máj 2013 uhradil len 150 € a v mesiaci jún 2013 splatné výživné uhradil po podaní trestného oznámenia poškodenou, vznikol dlh na výživnom vo výške 450 €,

ktorý skutok spáchal napriek tomu, že v predchádzajúcich dvadsiatich štyroch mesiacoch bol rozsudkom Okresného súdu XXXXX III pod spisovou značkou 3T 23/2012 zo dňa 25. 09. 2012, právoplatným a vykonateľným dňa 11. 10. 2012 uznaný vinným zo spáchania prečinu zanedbanie povinnej výživy podľa § 207 odsek 1 Trestného zákona, 

lebo nie je tento skutok trestným činom a nie je dôvod na postúpenie veci

Odôvodnenie:
Vyšetrovateľ Okresného riaditeľstva Policajného zboru v Bratislave III, Odboru kriminálnej polície, 1. oddelenia všeobecnej kriminality vedie pod ČVS:ORP-501/1-OVK-B3-2013 trestné stíhanie obvineného XXXXX (ďalej aj ako „obvinený) pre prečin zanedbania povinnej výživy podľa § 207 odsek 1, odsek 3 písmeno c) Trestného zákona na skutkovom základe ako je uvedené vo výrokovej časti tohto uznesenia.

K veci sa vzťahujúci spisový materiál bol dňa 07. 11. 2013 predložený na tunajšiu prokuratúru spolu s návrhom na podanie obžaloby. 

Preskúmaním k veci zadováženého spisového materiálu bolo zistené, že návrh povereného príslušníka nie je opodstatnený, nakoľko skutok pre ktorý sa konanie vedie nevykazuje všetky obligatórne znaky prečinu zanedbania povinnej výživy podľa § 207 odsek 1, odsek 3 písmeno c) Trestného zákona. 

Z vykonaného dokazovania vyplýva, že obvinený XXXXX si v mesiaci október 2012 nesplnil svoju vyživovaciu povinnosť, na ktorú bol v zmysle rozsudku Okresného súdu XXXXX III vydaného pod spisovou značkou 38P 40/2011-16 zo dňa 28. 04. 2011, právoplatného a vykonateľného dňa 17. 06. 2011 zaviazaný vo výške 300 €. Ďalej z vykonaného dokazovania vyplýva, že v mesiaci máj 2013 si obvinený splnil vyživovaciu povinnosť len čiastočne a to vo výške 150 € a v mesiaci jún 2013 si vyživovaciu povinnosť splnil, hoci po poškodenou podanom trestnom oznámení, v plnej súdom stanovenej výške, teda vo výške 300 €. 

Po predložení vyšetrovacieho spisu spolu s návrhom na podanie obžaloby bolo dňa 13. 11. 2013 vojdené s obvineným do telefonického kontaktu za účelom úhrady zameškaného výživného v sume 450 €, ktorý uviedol, že výživné sa pokúsi uhradiť. Následne bol opätovne vykonaný pokus o telefonické spojenie sa s obvineným dňa 20. 11. 2013 a dňa 25. 11. 2013 s negatívnym výsledkom. V dôsledku uvedeného bolo dňa 05. 12. 2013 vojdené do kontaktu s matkou maloletého, do ktorej rúk je obvinený zaviazaný výživné na maloletého plniť, ktorá uviedla, že zaostalé výživné uhradené nebolo, pričom však od júna 2013 ďalšie výživné obvinený riadne plní. 

V dôsledku uvedeného bol prípisom zo dňa 05. 12. 2013 obvinený písomne vyzvaný na úhradu výživného v lehote najneskôr do 15. 01. 2014 s tým, aby splnenie vyživovacej povinnosti preukázal osobne, prípadne v uvedenej lehote písomne s doložením dokladu o jeho úhrade. Obvinený sa však na uvedený termín nedostavil. 

Vzhľadom na uvedené bola dňa 03. 02. 2014 opätovne telefonicky kontaktovaná poškodená za účelom zistenia, či obvinený svoju vyživovaciu povinnosť riadne plní, ktorá jej riadne plnenie zo strany obvineného potvrdila a uviedla, že posledné splatné výživné ku dňu 15. 01. 2014 bolo riadne poukázané. 

Podľa § 8 Trestného zákona, trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak. 

Podľa § 207 odsek 1 Trestného zákona, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, potrestá sa odňatím slobody až na dva roky. 

Podľa § 207 odsek 3 písmeno c) Trestného zákona, odňatím slobody na tri až päť rokov sa páchateľ potrestá, ak spácha čin uvedený v odseku 1 alebo 2, hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený. 
Podľa § 215 odsek 1 písmeno b) Trestného poriadku, prokurátor zastaví trestné stíhanie, ak nie je tento skutok trestným činom a nie je dôvod na postúpenie veci. 

Vzhľadom na skutočnosť, že z výsledkov vykonaného dokazovania vyplýva, že obvinený si svoju vyživovaciu povinnosť nesplnil v mesiaci október 2012, v mesiaci máj 2013 si splnil svoju vyživovaciu povinnosť len čiastočne a to vo výške zodpovedajúcej polovici súdom určeného výživného a v mesiaci jún 2013 si vyživovaciu povinnosť, hoci po podaní trestného oznámenia splnil, je nevyhnutné konštatovať, že skutková podstata uvedeného prečinu konaním obvineného naplnená nebola. 

Z uvedeného vyplýva, že obvinenému možno za súčasného reálneho skutkového stavu pričítať dva mesiace v období dvoch rokov, počas ktorých svoju vyživovaciu povinnosť riadne a včas nesplnil, pričom nakoľko k uvedeným dvom mesiacom nepristúpilo ďalšie obdobie neplnenia si vyživovacej povinnosti a obdobie mesiaca jún 2013, za ktoré obdobie, hoci dodatočne, ale svoju vyživovaciu povinnosť splnil, v čoho dôsledku toto obdobie k obdobiu neplnenia vyživovacej povinnosti pripočítať nemožno.

Vzhľadom na vyššie uvedené skutočnosti, nakoľko postúpenie veci na prejednanie priestupku neprichádza do úvahy bolo potrebné trestné stíhanie obvineného podľa § 215 odsek 1 písmeno b) Trestného poriadku zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Linda Helingerová
prokurátorka